CELEX: C2006/074/47
Language: et
Date: 2006-03-25 00:00:00
Title: Kohtuasi T-447/05:  22. detsembril 2005  esitatud hagi — Plantations de Mbanga v. komisjon

25.3.2006   
            
            
               ET
            
            
               Euroopa Liidu Teataja
            
            
               C 74/24
            
         22. detsembril 2005 esitatud hagi — Plantations de Mbanga v. komisjon
   (Kohtuasi T-447/05)
   (2006/C 74/47)
   Kohtumenetluse keel: prantsuse
   Pooled
   
      Hageja: Société des plantations de Mbanga (SPM) SA (Douala, Kamerun) (esindajad: advokaadid P. Soler Couteaux ja S. Cahn)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada komisjoni 9. detsembri 2005. aasta määrus (EÜ) nr 2015/2005 nõukogu määrusega (EÜ) nr 1964/2005 avatud tariifikvootide raames AKV riikidest pärit banaanide impordi kohta 2006. aasta jaanuaris ja veebruaris;
            
         
               —
            
            
               mõista kõik kohtukulud välja komisjonilt ja nõukogult.
            
         Väited ja peamised argumendid
   Lisaks muudele määrustele on Euroopa Liidu Nõukogu 29. novembri 2005. aasta määrusega nr 1964/2005 (1) seoses nende kolmandate riikidega, kelle suhtes kehtivad banaanisektori turukorralduse meetmed, toimuvas kaubavahetuses kohaldatavate kvootide erirežiimi raames antud komisjonile pädevus võtta nimetatud määruse kohaldamiseks vajalikke meetmeid, samuti AKV riikidest pärit banaanide tariifikvoodi haldamisega seonduvaid üleminekumeetmeid. Seoses sellega on komisjon oma 9. detsembri 2005. aasta määruses nr 2015/2005 (2) säilitanud 2006. aasta jaanuari ja veebruari jaoks impordilitsentside andmise vana korra, mis tugineb ajaloolistele andmetele, (3) nagu see oli esialgselt määrusega nr 896/2001 ette nähtud. Käesoleva hagiga taotletakse määruse nr 2015/2005 tühistamist.
   Hageja väidab oma hagi toetuseks, et kuna määruse 2015/2005 artiklites 3 ja 4 kehtestatud impordilitsentside väljastamise kord, mis tugineb ajaloolistele andmetele ja mittetraditsiooniliste ettevõtjate kaasamisele, siis on selle määruse puhul rikutud:
   
               —
            
            
               banaaniturgu reguleerivaid kokkuleppelisi sätteid;
            
         
               —
            
            
               ühenduse õigusnormidega ühise põllumajanduspoliitika ja banaanituru ühiskorralduse valdkonnas ning kõnealuste ühenduse õigusaktide endi sätetega tagatud filosoofiat ja põhimõtteid;
            
         
               —
            
            
               EÜ artiklitega 81 ja 82 tagatud põhimõtteid, kuna määrusega võimaldatakse ajaloolistel ettevõtjatel üheskoos kuritarvitada nende domineerivat positsiooni, mis on hageja väidete kohaselt neile antud õigusaktidega, ning kuna nimetatud määrusega soodustatakse ühenduse banaaniturul ka muid konkurentsiga vastuolus olevaid praktikaid;
            
         
               —
            
            
               EÜ artikliga 87 tagatud põhimõtteid, kuna määrusega antakse märkimisväärne finantssoodustus valikuliselt teatud ajalooliselt olulist rolli mänginud traditsioonilistele importijatele, kel tekib võimalus saada kasu teenimatult tasuta omandatud litsentside edasimüügist;
            
         
               —
            
            
               proportsionaalsuse põhimõtet, kuna määrus ei võimalda tegevust alustada ja seda edasi arendada elujõulistel ja usaldusväärsetel mittetraditsioonilistel importijatel, kuna nad saavad tegutseda vaid traditsioonilistele importijatele toetudes; lisaks väidab hageja, et määrus, mille tühistamist ta taotleb, ei võimalda ka AKV banaanitootjatel saada õiglasel määral kasu AKV banaanidele antud soodustustest, kuna kehtiv kord toob kasu eelkõige teatavatele ajalooliselt olulist rolli mänginud traditsioonilistele importijatele;
            
         
               —
            
            
               mittediskrimineerimise põhimõtet, kuna sellega koheldakse kõiki AKV traditsioonilisi importijaid näiliselt võrdselt, kuid tegelikkuses soodustatakse määrusega põhjendamatult teatavaid ajalooliselt olulist rolli mänginud traditsioonilisi importijaid.
            
         Viimase asjaoluna viitab hageja oma nõuete toetuseks sellele, et rikutud on ka õiguspärase ootuse ja kutsealal tegutsemise vabaduse põhimõtteid.
   
      (1)  29. novembri 2005. aasta määrus (EÜ) nr 1964/2005 banaanide tariifimäärade kohta (ELT L 316, 2.12.2005).
   
      (2)  Komisjoni 9. detsembri 2005. aasta määrus (EÜ) nr 2015/2005 nõukogu määrusega (EÜ) nr 1964/2005 avatud tariifikvootide raames AKV riikidest pärit banaanide impordi kohta 2006. aasta jaanuaris ja veebruaris (ELT L 324, lk 5).
   
      (3)  Mille hageja on Esimese Astme Kohtus pooleliolevas asjas T-128/05 vaidlustanud